डॉ. भीमराव अंबेडकर महिला महाविद्यालय की करीब आधा सैकड़ा छात्राओं ने मंगलवार को कलेक्ट्रेट पहुंचकर प्रदर्शन किया। प्रदर्शन में शामिल छात्राओं ने कहा कि छात्रावास में काफी दिनों से दूषित जलापूर्ति हो रही है। गंदा व बदबूदार पानी के इस्तेमाल से तरह-तरह की बीमारियों की चपेट में आ रही हैं। जलभराव की समस्या का जिक्र करते हुए छात्राओं ने कहा कि छात्रावास के बाहर तालाब का पानी भरा हुआ है। पूरे ग्राउंड एवं रास्ते में तालाब का पानी भरे होने की वजह से आवाजाही में परेशानी हो रही है। छात्रावास में पहुंचने के लिए गंदा पानी मंझा कर जाना पड़ता है। छात्राओं ने सुझाव दिया कि सब्जी मंडी के पीछे स्थित नाले की सफाई ठीक से करा दी जाए तो छात्रावास कैंपस में जलभराव की समस्या काफी हद तक कम हो सकती है। उन्हाेंने किसी सक्षम अधिकारी से मौके पर हालात का मुआयना कराने की मांग भी की। अपर जिलाधिकारी उदयराज सिंह ने छात्राओं की समस्याएं सुनी और उनके निराकरण का आश्वासन दिया। इस मौके पर गीता, रेनू, रामा, सरोज, उर्मिला, उर्मिला देवी, नीतू देवी, मीना, अनुराधा, सोनी, शिवानी, पुष्पा, संगीता, शांती, पूनम, सुचेता, उर्मिला, ऊषा, सुमन, वंदना, आरती, शालिनी व नीरजा आदि मौजूद रहीं।